b'\n_START_ARTICLE_\nEdom\n_START_PARAGRAPH_\nEdom (Idumeea) (ebraic\xc4\x83: \xd7\x90\xd6\xb1\xd7\x93\xd7\x95\xd6\xb9\xd7\x9d, greac\xc4\x83: \xe1\xbc\xb8\xce\xb4\xce\xbf\xcf\x85\xce\xbc\xce\xb1\xce\xaf\xce\xb1, latin\xc4\x83: Idumaea) desemneaz\xc4\x83 o entitate etnic\xc4\x83 \xc8\x99i statal\xc4\x83 antic\xc4\x83 bazat\xc4\x83 pe o uniune de triburi de limb\xc4\x83 semit\xc4\x83 care, din epoca de fier t\xc3\xa2rzie, s-a a\xc8\x99ezat \xc3\xaen sudul M\xc4\x83rii Moarte, \xc3\xaen Negev, - \xc3\xaen sudul statului Israel de ast\xc4\x83zi, c\xc3\xa2t \xc8\x99i \xc3\xaen depresiunea Arava (sau Wadi Araba) \xc8\x99i la r\xc4\x83s\xc4\x83ritul ei, \xc3\xaen sud-vestul actualei Iordanii, p\xc3\xa2n\xc4\x83 la cap\xc4\x83tul de nord al M\xc4\x83rii Ro\xc8\x99ii. Regiunea geografic\xc4\x83 populat\xc4\x83 de aceasta, dominat\xc4\x83 \xc3\xaen est de Mun\xc8\x9bii Edom, s-a numit de asemenea Edom._NEWLINE_Membrii acestei entit\xc4\x83\xc8\x9bi, edomi\xc8\x9bii, sunt men\xc8\x9biona\xc8\x9bi in Biblia ebraic\xc4\x83, iar genealogia mitic\xc4\x83 biblic\xc4\x83 \xc3\xaei consider\xc4\x83 urma\xc8\x99ii lui Esau, fratele mai mare al lui Iacob (Israel). (Gen.36:9)_NEWLINE_Anexa\xc8\x9bi \xc3\xaen mai multe r\xc3\xa2nduri la regatul Iudeii, ei \xc8\x99i-au pierdut definitiv regatul \xc3\xaen vremea invaziei babilonene. Cunoscu\xc8\x9bi \xc3\xaen epoca greco-roman\xc4\x83 sub numele de idumei, edomi\xc8\x9bii s-au asimilat cu timpul la evreii antici, mai ales \xc3\xaen timpul dinastiilor Hasmoneilor (de exemplu \xc3\xaen cursul convertirilor for\xc8\x9bate din timpul lui Ioan Hyrcanos) \xc8\x99i Antipatrizilor (Irod \xc8\x99i urma\xc8\x99ii lui, ace\xc8\x99tia fiind ei \xc3\xaen\xc8\x99i\xc8\x99i de origine edomit\xc4\x83) . Dup\xc4\x83 R\xc4\x83zboiul iudeilor nu se mai pomene\xc8\x99te de existen\xc8\x9ba acestei etnii._NEWLINE_Capitala Edomului a fost Botzra, mai t\xc3\xa2rziu Sela (Petra). Edomul a cuprins \xc8\x99i porturile la Marea Ro\xc8\x99ie Etzion Ever \xc8\x99i Eilat. Zeul principal al edomi\xc8\x9bilor se numea Kos.'